Primarul general Nicuşor Dan exclude să candideze la alegerile prezidenţiale din acest an. Nicuşor Dan a fost întrebat, în emisiunea Insider politic, de la Prima TV, dacă ia în calcul o candidatură la alegerile prezidenţiale.
”Nu, nici vorbă. Eu sunt preocupat de Bucureşti de mulţi ani, din 2006, fac aproape 20 de ani. Am început nişte lucruri pe Bucureşti, abia am trasat nişte direcţii. Nu!”, a explicat Nicuşor Dan.
Chestionat ce ar răspunde dacă dacă USR sau PNL i-ar cere să candideze pentru Cotroceni, Nicuşor Dan a răspuns: ”Nu!”.
Cât despre o candidatură la alegerile prezidenţiale de peste cinci ani, Nicuşor Dan a spus: ”Nu ştiu ce o să fie atunci”.
Primarul Capitalei susţine că mai are nevoie de încă un mandat pentru a îmbunătăţi partea funcţională a oraşului şi de încă două mandate pentru partea estetică.
”Ca să reglăm cât de cât problema traficului sau căldura şi apa caldă, încă un mandat. Pe funcţional, încă un mandat. Pe cum arată – publicitate stradală, faţadele clădirilor, chestiuni subtile – două mandate”, a precizat Nicuşor Dan la Prima TV.